4350 Geen vloek teen my nie - Forum 2.0 - jimileroux.com
4350 Geen vloek teen my nie
Posted by Wykus Louw on November 26, 2020 at 7:40pm in Padlangs oordenkings
12 Maar God het vir Bileam gesê: "Jy mag nie saam met hulle gaan nie. Jy mag nie die volk vervloek nie, want hulle is geseënd." Num. 22:12 BDV
Toe die Israeliete deur die gebied van Moab getrek het, het hulle vrees ingeboesem by Balak, die Moabitiese koning. Hy kry toe vir Bileam, 'n bekende waarsêer en profeet, om Israel te kom vervloek. Hy het geglo dat dit hulle sou verswak, sodat hy hulle kon aanval. In pleks van 'n vloek, kon Bileam egter net 'n seën oor hulle uitspreek, drie keer agter mekaar! God het vir Bileam gesê dat Israel nie vervloek KAN word nie, want hulle is geseënd en bly geseënd. Geen vloek kan vat kry op dit wat God geseën het nie!
Hierin is vir ons 'n belangrike les. God het ons geseën in Christus Jesus met genade, liefde en vrede. Daardie seën kan nie weer onttrek word nie. Niks kan dit uitkanselleer nie. Dit beteken nie dat jy in sonde of verkeerde dinge kan volhard nie. Nee, sulke dinge het wel konsekwensies. Dit beteken dat jy in geloof jou seën en genade en liefde en vrede moet aangryp en nooit weer laat los nie!
Amen, Here! Dankie, getroue Vader, dat ek in U 'n geseënde is, 'n geliefde, 'n kind. Dankie dat geen aanslag of ongeluk of situasie daardie feit kan kanselleer of ondermyn nie. In U BLY ek geseënd. Ek neem dit vandag weer in volle geloof aan; ek leef dit uit met oortuiging! Amen.